
Grozījumi Ministru kabineta 2014. gada 19. augusta noteikumos Nr. 500 "Vispārīgie būvnoteikumi"
Izdoti saskaņā ar Būvniecības likuma 5. panta pirmās daļas 1. punktu un 14.1 panta ceturto daļu
· 1. Izdarīt Ministru kabineta 2014. gada 19. augusta noteikumos Nr. 500 "Vispārīgie būvnoteikumi" (Latvijas Vēstnesis, 2014, 191. nr.; 2015, 254. nr.; 2017, 254. nr.; 2018, 191. nr.; 2019, 239. nr.; 2021, 23. nr.; 2022, 52., 124A., 209. nr.; 2023, 166. nr.; 2025, 64., 234. nr.; 2026, 58. nr.) šādus grozījumus:
· 1.1. papildināt ar 12.26. apakšpunktu šādā redakcijā:
· "12.26. 10 darbdienu laikā – par projektēšanas nosacījumu izpildi attiecībā uz būvdarbu posmu un tā akceptu.";
· 1.2. papildināt ar 26.12.1 apakšpunktu šādā redakcijā:
· "26.12.1 izvērstais skiču projekts – starpstadija, kurā projekts ir izstrādāts tādā detalizācijas pakāpē, ka ir noteikts telpiskais plānojums, principiālā konstruktīvā uzbūve, atbilstošie arhitektoniskie un tehnoloģiskie risinājumi, kā arī izvērtētas atbilstošas būvniecības metodes, izmantojamie materiāli un tipiskas tehniskās detaļas, kas nepieciešamas objekta īstenošanai;";
· 1.3. izteikt 43. punktu šādā redakcijā:
· "43. Būvprojekta ekspertīze ir obligāta trešās grupas būvju būvprojektiem tehniskā projekta stadijā, kuru realizācijai ir nepieciešama būvatļauja. Ja būvdarbus paredzēts veikt pa būvdarbu posmiem, trešās grupas būvju būvprojektiem būvprojektu ekspertīzi veic katram būvdarbu posmam, ciktāl tas ir nepieciešams, lai izvērtētu ekspertīzei noteikto prasību izpildi. Ja vienā būvprojektā ir ietvertas dažādu grupu būves, būvprojekta ekspertīzi veic tiem risinājumiem, kas attiecas uz trešās grupas būvēm.";
· 1.4. izteikt 49. punktu šādā redakcijā:
· "49. Būvprojekta ekspertīzi veic būvniecības informācijas sistēmā pieejamam būvprojektam tehniskā projekta stadijā, tai skaitā projektēto būvkonstrukciju slodžu un konstrukciju aprēķiniem. Ja būvdarbus paredzēts veikt pa būvdarbu posmiem, būvprojekta ekspertīzi veic būvniecības informācijas sistēmā pieejamam būvprojektam izvērstā skiču projekta stadijā un būvdarbu posma rasējumiem tehniskā projekta stadijā. Ja būvprojekts izstrādāts papīra dokumenta formā, tad būvprojekta ekspertīzes veikšanai iesniedz pilnu būvprojekta eksemplāru (ar atbildīgo vadītāju un būvniecības ierosinātāja parakstiem un nepieciešamajiem saskaņojumiem).";
· 1.5. izteikt 61.2. apakšpunktu šādā redakcijā:
· "61.2. pēc būvniecības ierosinātāja pieprasījuma, ja trūkst būvdarbu dokumentu un tie ir nepieciešami saskaņā ar normatīvo aktu prasībām;";
· 1.6. izteikt 186. punktu šādā redakcijā:
· "186. Būvprojekts minimālā sastāvā atbilst būvprojektam projekta koncepcijas stadijā."
· 2. Šo noteikumu 1.1., 1.2., 1.3. un 1.4. apakšpunkts stājas spēkā 2027. gada 1. martā.

